***อาชญากลปล้นโลก 2*** (อังกฤษ: *Now You See Me 2*) เป็นภาพยนตร์แนวระทึกขวัญ/จารกรรม กำกับโดยจอน เอ็ม. ชู เขียนบทโดยเอ็ด โซโลมอน นำแสดงโดยเจสซี ไอเซนเบิร์ก, มาร์ก รัฟฟาโล, วูดดี ฮาร์เรลสัน, เดฟ แฟรนโก, ไมเคิล เคนและมอร์แกน ฟรีแมน ภาพยนตร์เรื่องนี้เป็นภาคต่อจาก *อาชญากลปล้นโลก* ปี 2013

เรื่องย่อ
---------

หนึ่งปีหลังจากหลอกเจ้าหน้าที่ FBI และชนะใจผู้ชมด้วยมายากล จตุรอาชาที่เหลืออยู่ 3 คนได้แก่ แดเนียล แอตลาส, เมอร์ริต แมคคินนีย์และแจ็ก ไวลเดอร์หลบซ่อนตัวเพื่อรอคำสั่งต่อไปจาก "เนตรภาคี" สมาคมนักมายากลโบราณที่ทั้งสามเข้าร่วม ต่อมาดีแลน โรดส์ ผู้ดูแลทั้งสามคนเสนอภารกิจใหม่ในการเปิดโปงโอเวน เคส นักธุรกิจผู้ฉ้อฉลที่แอบติดตั้งซอฟต์แวร์ขโมยข้อมูลของผู้ใช้งาน โรดส์ยังให้ลูลา เมย์เข้าร่วมทีมจตุรอาชาแทนที่เฮนลีย์ รีฟส์ที่ลาออกไป

จตุรอาชาลอบเข้าไปในงานเปิดตัวสินค้าของเคส โดยมีเจ้าหน้าที่ FBI ตามมาที่งาน ในระหว่างที่จตุรอาชากำลังจะเปิดโปงเคส กลับมีบุคคลลึกลับเข้ามาขัดขวางแล้วเปิดโปงว่าไวลเดอร์ที่เชื่อว่าเสียชีวิตจากอุบัติเหตุรถคว่ำเมื่อปีก่อนยังมีชีวิตอยู่ และเปิดโปงว่าโรดส์ซึ่งเป็นเจ้าหน้าที่ FBI ที่จริงแล้วเป็นพวกกับจตุรอาชา โรดส์และจตุรอาชาแยกกันหนี แต่จตุรอาชาถูกคนของเชส แมคคินนีย์ พี่ชายฝาแฝดของเมอร์ริตจับตัวไปมาเก๊าเพื่อพบกับวอลเตอร์ มาบรี อัจฉริยะด้านเทคโนโลยีที่แกล้งตายหลังถูกเคสยึดบริษัทของตนเองไป

มาบรีสั่งให้จตุรอาชาเข้าไปขโมยชิปที่เคสพัฒนาขึ้น ซึ่งชิปนี้สามารถเจาะเข้าอุปกรณ์คอมพิวเตอร์ทุกชนิดได้ โดยชิปดังกล่าวถูกเก็บอยู่ในห้องนิรภัยความปลอดภัยสูง แอตลาสตอบตกลง จตุรอาชาไปที่ร้านขายอุปกรณ์มายากลของหลี่ ด้านโรดส์ที่กำลังจนมุมยอมร่วมมือกับแทดเดียส แบรดลีย์ อดีตนักมายากลที่ถูกโรดส์จับเข้าคุกเพราะเขาเชื่อว่าเป็นสาเหตุที่ทำให้ไลโอเนล ชไรค์ พ่อของเขาต้องเสียชีวิต ทั้งคู่ไปที่มาเก๊าเพื่อสอบถามข้อมูลจากหลี่

จตุรอาชาลอบเข้าไปในห้องนิรภัยและขโมยชิปออกมาได้สำเร็จ แอตลาสรับหน้าที่นำชิปไปให้มาบรีแต่ถูกโรดส์ขัดขวาง แอตลาสหนีไปได้ ส่วนโรดส์ถูกจับตัวไปที่เรือยอชต์ที่อาร์เธอร์ เทสส์เลอร์รออยู่ เทสส์เลอร์เป็นนายธนาคารที่ถูกโรดส์ขโมยเงินไปหลังไม่รับผิดชอบต่อการตายของพ่อของเขา โรดส์รู้ความจริงว่ามาบรีเป็นลูกนอกสมรสของเทสส์เลอร์ เขาถูกจับใส่ตู้นิรภัยและทิ้งลงน้ำเพื่อให้ตายเหมือนพ่อของเขา แต่จตุรอาชาตามมาช่วยทัน ภายหลังพบว่าชิปที่มาบรีได้ไปเป็นของปลอม

จตุรอาชาแสดงกลในลอนดอนช่วงวันสิ้นปีเพื่อล่อเทสส์เลอร์และมาบรีออกมา ทั้งสองเชื่อว่าจตุรอาชายังมีชิปจริงอยู่และพบว่าโรดส์ยังไม่ตาย จึงวางแผนจับตัวจตุรอาชาและโรดส์ขึ้นเครื่องบินส่วนตัว เมื่อมาบรีได้ชิปที่จตุรอาชาขโมยมา เชสจับจตุรอาชาและโรดส์โยนลงจากเครื่องบินที่บินอยู่ แต่มีการเฉลยว่าความจริงเครื่องบินไม่ได้บินขึ้น แต่ใช้อุปกรณ์ต่าง ๆ ในการตบตา เหตุการณ์ทั้งหมดบนเครื่องถูกแพร่ภาพให้ผู้ชมทั่วโลกเห็น เทสส์เลอร์ มาบรีและเชสถูก FBI จับกุม ส่วนโรดส์นำชิปไปให้เจ้าหน้าที่ออสตินก่อนจะหลบหนีไป

ต่อมาจตุรอาชาและโรดส์ไปที่ที่ประชุมของเนตรภาคี และพบว่าหลี่และแบรดลีย์เป็นหนึ่งในสมาชิกของเนตรภาคี แบรดลีย์บอกกับโรดส์ว่าความจริงตนเป็นเพื่อนรักกับชไรค์ แต่แสดงตนว่าเป็นคู่แข่งกันเพราะเป็นส่วนหนึ่งของการแสดง แบรดลีย์ยังบอกว่าจตุรอาชาผ่านการทดสอบแล้ว ภาพยนตร์จบลงเมื่อจตุรอาชาและโรดส์เข้าไปในห้องโถงที่มีความลับของเนตรภาคีซ่อนอยู่

นักแสดง
-------

* เจสซี ไอเซนเบิร์ก รับบท เจ. แดเนียล "แดนนี" แอตลาส
* มาร์ก รัฟฟาโล รับบท ดีแลน โรดส์
* วูดดี ฮาร์เรลสัน รับบท เมอร์ริต แมคคินนีย์/เชส แมคคินนีย์
* เดฟ แฟรนโก รับบท แจ็ก ไวลเดอร์
* แดเนียล แรดคลิฟฟ์ รับบท วอลเตอร์ มาบรี
* ลิซซี แคปแลน รับบท ลูลา เมย์
* เจย์ โจว รับบท หลี่
* ซานา ลาแทน รับบท เจ้าหน้าที่นาตาลี ออสติน
* ไมเคิล เคน รับบท อาร์เธอร์ เทสส์เลอร์
* มอร์แกน ฟรีแมน รับบท แทดเดียส แบรดลีย์
* เดวิด วอร์ชอฟสกี รับบท เจ้าหน้าที่โคแวน
* เฮนรี ลอยด์-ฮิวส์ รับบท อัลเลน สก็อตต์-แฟรงค์
* เบน แลมบ์ รับบท โอเวน เคส

การผลิต
-------

หลัง *อาชญากลปล้นโลก* ทำรายได้ได้ดีในบ็อกซ์ออฟฟิศ ในเดือนกรกฎาคม 2013 จอน เฟลไทเมอร์ ประธานบริหารไลออนเกตยืนยันว่าจะมีการสร้างภาคต่อโดยจะเริ่มถ่ายทำในปี 2014 ต่อมาในเดือนกันยายน 2014 มีการยืนยันว่าจอน เอ็ม. ชูจะทำหน้าที่กำกับแทนหลุยส์ เลเทอร์เรียร์ที่กำกับภาคก่อนหน้าและมีกำหนดฉายวันที่ 10 มิถุนายน 2016 เดือนต่อมา ไมเคิล เคนให้สัมภาษณ์ว่าแดเนียล แรดคลิฟฟ์จะร่วมแสดงในภาพยนตร์ด้วย โดยรับบทเป็นลูกชายของเขาและจะเริ่มถ่ายทำในเดือนธันวาคมที่ลอนดอน ในเดือนเดียวกัน มีข่าวว่าอายลา ฟิชเชอร์จะไม่ได้กลับมารับบทเดิมเนื่องจากตั้งครรภ์และลิซซี แคปแลนจะรับบทเป็นลูลา สมาชิกใหม่ของจตุรอาชา ในช่วงแรกภาพยนตร์เรื่องนี้ใช้ชื่อว่า *Now You See Me: Now You Don't*  แต่ต่อมาในเดือนพฤศจิกายน 2014 ชื่อภาพยนตร์เปลี่ยนเป็น *Now You See Me: The Second Act*  ก่อนจะใช้ชื่ออย่างเป็นทางการว่า *Now You See Me 2* 

### การถ่ายทำ

ในเดือนพฤศจิกายน 2014 มาร์ก รัฟฟาโล นักแสดงนำได้เปิดเผยในเฟซบุ๊กว่าการถ่ายทำเริ่มต้นแล้ว มีการถ่ายทำในลอนดอน ต่อมาในเดือนมีนาคม 2015 มีการถ่ายทำที่มาเก๊า

การตอบรับในประเทศไทย
--------------------

*อาชญากลปล้นโลก 2* ทำรายได้เปิดตัวในประเทศไทย 12.16 ล้านบาท ระหว่างวันที่ 7–13 กรกฎาคม 2016 ภาพยนตร์เรื่องนี้ทำรายได้ 106.42 ล้านบาท รวมถึงยังมีการฉายในระบบเสียง "ไทยอีสาน" ในโรงภาพยนตร์ฝั่งภาคตะวันออกเฉียงเหนือของประเทศอีกด้วย

ภาคต่อ
------

ในเดือนพฤษภาคม 2015 จอน เฟลไทเมอร์ ประธานบริหารไลออนเกตประกาศว่าเริ่มวางแผนพัฒนา *อาชญากลปล้นโลก 3* ขั้นต้นแล้ว โดยจะได้อายลา ฟิชเชอร์กลับมารับบทเดิม ร่วมด้วยเบเนดิกต์ คัมเบอร์แบตช์ แต่ในเดือนกุมภาพันธ์ 2017 มีรายงานว่าอายลา ฟิชเชอร์จะไม่กลับมารับบทเดิมในภาคที่ 3

ในเดือนกรกฎาคม 2016 เดอะฮอลลีวูดรีพอร์เตอร์รายงานว่าไลออนเกตมีแผนจะสร้างภาคแยกของ *Now You See Me 2* โดยมีโจว เจี๋ยหลุนเป็นนักแสดงนำ

อ้างอิง
-------

1. ↑  Now You See Me 2 - Major Cineplex
2. ↑  "Now You See Me 2". AMC Theatres. สืบค้นเมื่อ 2016-06-01.
3. ↑  "'Finding Dory,' Independence Day 2,' 'Warcraft,' 'Conjuring 2,' And The June Box Office Preview". *Forbes.com*.
4. ↑  "Box Office: 'Conjuring 2' to Ward Off 'Warcraft,' 'Now You See Me 2'". *Variety.com*.
5. ↑  "Now You See Me 2 (2016)". *Box Office Mojo*. สืบค้นเมื่อ November 2, 2016.
6. ↑  Harrelson creates very different twins in 'Now You See Me 2' | Chicago Sun-Times
7. ↑  Film review: Now You See Me 2 (12A) - Evening Telegraph
8. 1 2  Anthony D'Alessandro (November 20, 2014). "Sanaa Lathan To Arrest Tricksters In 'Now You See Me 2′". Deadline.com. สืบค้นเมื่อ November 25, 2014.
9. ↑  Brew, Simon (August 13, 2013). "'Now You See Me' to get sequel". *Den of Geek*. คลังข้อมูลเก่าเก็บจากแหล่งเดิมเมื่อ 2014-02-21. สืบค้นเมื่อ September 10, 2014.
10. 1 2  "Lionsgate Sets Dates for Now You See Me 2 and Dirty Grandpa". *ComingSoon.net*. September 9, 2014. คลังข้อมูลเก่าเก็บจากแหล่งเดิมเมื่อ 2014-10-06. สืบค้นเมื่อ September 10, 2014.
11. ↑  "Daniel Radcliffe to Play Michael Caine's Son in NOW YOU SEE ME 2". GeekTyrant.com. October 2, 2014. สืบค้นเมื่อ October 2, 2014.
12. 1 2  Peter Sciretta (November 4, 2014). "Now You See Me 2 Cast And Plot Revealed". Slash Film. สืบค้นเมื่อ November 25, 2014.
13. ↑  Lily Aria (November 13, 2014). "'Now You See Me 2' Release Date, Updates And News: Officially Titled 'Now You See Me: Now You Don't;' Plot Revealed, Confirmed New Cast Includes Daniel Radcliffe, Lizzy Caplan And Jay Chou". *Franchise Herald*. สืบค้นเมื่อ November 25, 2014.
14. ↑  Adam Chitwood (November 25, 2014). "NOW YOU SEE ME 2 Title Revealed". Collider. สืบค้นเมื่อ November 26, 2014.
15. ↑  "Daniel Radcliffe Filming a new Project". the-leaky-cauldron.org. March 11, 2015. สืบค้นเมื่อ March 14, 2015.
16. ↑  รายได้หนังเข้าใหม่ 9 มิ.ย. 59
17. ↑  รายได้หนังประจำสัปดาห์ที่ 7 - 13 ก.ค. 2559
18. ↑  McNary, Dave (May 22, 2015). "'Now You See Me 3′ in the Works at Lionsgate". *variety.com*. สืบค้นเมื่อ May 22, 2015.
19. ↑  "'Now You See Me 3' Release Date Confirmed As Production Rolls In Plus A New Cast Member To Join The Gang". *Parent Herald*. December 2, 2016.
20. ↑  Stojilović, Milena (February 25, 2017). "Now You See Me 3 Isla Fisher Replaced By Another Actress". *OppTrends*. คลังข้อมูลเก่าเก็บจากแหล่งเดิมเมื่อ 2017-02-26. สืบค้นเมื่อ February 25, 2017.
21. ↑  Brzeski, Patrick (July 15, 2016). "Lionsgate to Make Chinese Spinoff of 'Now You See Me' (Exclusive)". *The Hollywood Reporter*. สืบค้นเมื่อ February 11, 2017.

แหล่งข้อมูลอื่น
---------------

* วิกิคำคม มีคำคมที่กล่าวโดย หรือเกี่ยวกับ ***อาชญากลปล้นโลก 2***
* เว็บไซต์ทางการ
* *อาชญากลปล้นโลก 2* ที่อินเทอร์เน็ตมูวีเดตาเบส
* *อาชญากลปล้นโลก 2* ที่สยามโซน